KIRJALLINEN KYSYMYS E-1802/02 esittäjä(t): Laura González Álvarez (GUE/NGL) komissiolle. Kantabrian moottoritie A-8 (Asturiasin maakunta, Espanja) ja yhteisön lainsäädännön noudattaminen.



Virallinen lehti nro 028 E , 06/02/2003 s. 0138 - 0139



KIRJALLINEN KYSYMYS E-1802/02 esittäjä(t): Laura González Álvarez (GUE/NGL) komissiolle (24. kesäkuuta 2002) Aihe: Kantabrian moottoritie A-8 (Asturiasin maakunta, Espanja) ja yhteisön lainsäädännön noudattaminen Kantabrian moottoritien A-8 (Asturiasin maakunta, Espanja) osuudet Tamónista Oturiin ja Oturista Lugon maakunnan rajalle rahoitetaan Euroopan aluekehitysrahaston (EAKR) varoilla. Suunnitelmat koskevat niitä viittä Asturiasin kymmenestä kuntien yhteenliittymästä, joissa tuotetaan eniten maitoa. Alueen tiloille on myönnetty yhteisön tukea Leader-yhteisöaloitteesta. Viiden viime vuoden aikana on hyväksytty yli 200 nuorten maanviljelijöiden suunnitelmaa maatilan perustamiseksi sekä lähes 600 parannussuunnitelmaa, joihin on käytetty yli 400 miljoonaa pesetaa. Jos moottoritiesuunnitelmat toteutuvat, monet näistä yhteisön rahastoista tukea saavista maitotiloista joutuvat rajoittamaan toimintaansa tai lopettamaan sen. Tätä yhteisön varojen ristiriitaisen käytön aiheuttamaa tilannetta pahentaa se, että direktiiviä 85/337/ETY(1), sellaisena kuin se on muutettuna direktiivillä 97/11/EY(2), ei noudateta asianmukaisella tavalla. Direktiivin mukaan hankkeen toteuttajan pitäisi tehdä selvitys kolmesta toimenpidevaihtoehdosta. Tätä asiaa ei edellä kuvatussa tapauksessa ole otettu huomioon. Saman infrastruktuurihankkeen ympäristövaikutuksista on itse asiassa tehty erilaisia tutkimuksia. Käytetty menetelmä helpottaa positiivisten vaikutusten tutkimista, mutta ei välitä yleiskuvaa moottoritien ympäristövaikutuksista ja sosiaalisista vaikutuksista. Nämä ympäristövaikutukset ovat hyvin vakavia Galiciaan vievällä tieosuudella, joka kulkee Ría del Eon kautta, sillä tämä joensuisto on lintujensuojelualue, jolla elää luontotyyppidirektiivissä suojeltaviksi määrättyjä kasvi- ja eläinlajeja. Tietääkö komissio tästä hankkeesta ja suunniteltujen moottoritieosuuksien kielteisistä vaikutuksista edellä mainittuihin viiteen kuntien yhteenliittymään Asturiasissa? Eikö komissio katso, että direktiivin 85/337/ETY, sellaisena kuin se on muutettuna direktiivillä 97/11/EY, mukaan Espanjan viranomaisten pitäisi ottaa huomioon se toimenpidevaihtoehto, jonka ympäristövaikutukset ja sosiaaliset vaikutukset alueeseen ovat vähäisimmät? Mihin toimiin komissio aikoo ryhtyä kyseessä olevassa tapauksessa taatakseen, että yhteisön lainsäädäntöä noudatetaan? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (5. elokuuta 2002) Komissio on vastaanottanut kantelun, jossa tuodaan esiin samat seikat moottoritien A-8 Tamónin ja Oturin välisestä osuudesta kuin parlamentin jäsenen esittämässä kysymyksessä. Komissio selvittää parhaillaan, onko kyseisessä tapauksessa noudatettu sovellettavaa yhteisön lainsäädäntöä. Komissio ei kuitenkaan ollut tietoinen mahdollisesta yhteisön lainsäädännön virheellisestä soveltamisesta Oturin ja Lugon maakunnan rajan välisellä osuudella. Kyseiseen moottoritieosuuteen voidaan mahdollisesti soveltaa tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY, sellaisena kuin se on muutettuna 3. maaliskuuta 1997 annetulla direktiivillä 97/11/EY, sekä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua direktiiviä 92/43/ETY(1). Komissio on pyytänyt Espanjan viranomaisia esittämään omat huomautuksensa parlamentin jäsenen esiin tuomista seikoista sekä varmistamaan yhteisön lainsäädännön asianmukaisen soveltamisen kyseessä olevassa tapauksessa. Direktiivissä 85/337/ETY säädetään, että direktiivin liitteessä I luetelluista hankkeista, kuten kirjallisessa kysymyksessä tarkoitetusta moottoritiehankkeesta, on tehtävä ympäristövaikutusten arviointi. Direktiivissä ei kuitenkaan vahvisteta perusteita, joiden perusteella tehdään valinta arvioinnin kohteena olevien vaihtoehtojen välillä. Asturiasin maakunnan yhdennetyssä toimintaohjelmassa on varauduttu siihen, että Kantabrian moottoritien A-8 jäljellä olevat osuudet saavat osarahoitusta rakennerahastoista. Espanjan viranomaisten toimittamien tietojen mukaan näistä osuuksista on suoritettu hankkeen yleistä hyödyllisyyttä koskevat tutkimukset. Espanjan viranomaiset eivät toistaiseksi ole hakeneet osarahoitusta. (1) EYVL L 206, 22.7.1992.